Først opgav boligminister Kaare Dybvad at lave en aftale, så meddelte Jens Rohde, at Radikale Venstre havde en aftale med en række borgerlige partier, og pludselig annoncerede boligministeren så en aftale med de røde partier, Alternativet og Dansk Folkeparti - uden de radikale.

Det var udgangspunktet for Debatten torsdag aften på DR2. Kort inden programmets start meldte Jens Rohde afbud, hvilket lod det op til blandt andre Rasmus Jarlov (K) og René Christensen (DF) at forklare forløbet.

Radikale oversolgte aftalen

Fra René Christensen lød det:

- Der var et produkt, der blev noget oversolgt. Vi havde ikke lavet en blå aftale, vi havde lavet et papir, der summerede op, hvor langt vi egentlig var kommet, og hvor godt var det egentligt dét, vi var nået frem til.

Vært Clement Kjersgaard opfølgende: Hvem oversolgte den?

- Det gjorde de radikale.

De konservative var også en del af den "aftale", som Jens Rohde påstod at have. Men heller ikke de konservatives Rasmus Jarlov bakker Rohde op:

- Jeg er enig i, at det blev oversolgt. Det kan jeg bekræfte, siger han og fortsætter:

- Det, der var hensigten med den aftale, var at tvinge regeringen til at forhandle videre.

Rohde ude for 'at pisse territorier af'

Om Jens Rohdes hensigt, og hvorfor Dansk Folkeparti ikke ville lave en aftale med ham og de radikale, siger partiets René Christensen:

- Det der med at pisse territorier af, det kan man jo godt på nogle sager. Den her sag egnede sig bare ikke til det. Det kan godt være, at det her var en højt profileret sag for ministeren. Men den var bare for tung. Der var for mange mennesker involveret til, at det kunne blive til den her leg, som man kan lege på Christiansborg. Det må man bruge nogle andre sager på, og vi vil ikke bruges i den sag.